Diari Oficial de la Generalitat Valenciana


Sumari del DOGV 4238, del 29-04-2002 (2002/4116)

RESOLUCIÓ de 26 de març de 2002, del president executiu de l'Agència Valenciana del Turisme, sobre convocatòria de beques per a l'any 2002.
-------------------------------------------------------------------------------------------------------------------------------------------

### Dades del document

Número de DOGV
:   4238

Data del DOGV
:   29-04-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/4116


Data del document
:   26-03-2002

Organisme emissor
:   Agència Valenciana del Turisme

Tipus de document
:   Resolució

Descriptors 

:   * Agència Valenciana del Turisme
    * suport econòmic
    * professió del turisme
    * ajuda pública
    * turisme
    * assignació per estudis

RESOLUCIÓ de 26 de març de 2002, del president executiu de l'Agència Valenciana del Turisme, sobre convocatòria de beques per a l'any 2002. [2002/Q4116]
  
El desenvolupament del sector turístic, i el necessari increment dels nivells de qualitat dels serveis que es presten, recomanen augmentar el grau d'especialització dels professionals de l'activitat turística de la Comunitat Valenciana i proporcionar-los la possibilitat de millorar el seu nivell de formació i coneixement del sector mitjançant la convocatòria de beques de pràctiques professionals d'especialització.
  
D'acord amb les funcions atribuïdes a l'Agència Valenciana del Turisme i segons el que disposa la lletra g, del número 2, de l'article 5, del Decret 45/1996, de 25 de març, del Govern Valencià, pel qual s'aprova el Reglament de l'Agència Valenciana del Turisme, i el que disposa el Decret 108/1992, de 6 de juliol, del Govern Valencià, pel qual es regula la concessió de beques, resolc:
  
Fer pública la convocatòria de dues beques de pràctiques professionals d'especialització en l'Agència Valenciana del Turisme d'un any de durada, una beca en el Servei d'Estudis i Planificació i una beca en l'Àrea de Mercats i Comunicació d'acord amb les següents condicions i característiques:
  
1. Objecte específic de la convocatòria
  
Aquesta convocatòria té per objecte la concessió de dues beques de pràctiques professionals d'especialització per part de l'Agència Valenciana del Turisme.
  
Característiques de la beca:
  
a) Per al Servei d'Estudis i Planificació:
  
- Pràctiques professionals d'especialització en l'estudi de l'activitat turística en la Comunitat Valenciana a desenvolupar en el Servei d'Estudis i Planificació de l'Agència Valenciana del Turisme i/o en la seu d'un altre organisme col·laborador. El període de durada de la beca serà d'un any natural, prorrogable per un període de la mateixa durada mitjançant resolució del president executiu de l'Agència Valenciana del Turisme.
  
Les activitats a realitzar seran les següents:
  
Seguiment de l'activitat turística valenciana, mitjançant l'elaboració d'estudis, informes, presa de dades i anàlisi d'índole estadística econòmica, així com la col·laboració en les tasques, de la naturalesa abans expressada, del servei com a element complementari de la seua formació.
  
b) Per a l'Àrea de Mercats i Comunicació:
  
- Pràctiques professionals d'especialització en l'estudi de l'activitat turística en la Comunitat Valenciana, a desenvolupar en el Servei de Relacions amb els turoperadors i agències de viatges, en el Centre de Turisme per a la qualificació professional de Benidorm (avinguda de Benissa, 4. 03827 Benidorm). El període de durada de la beca serà d'un any natural, prorrogable per un període d'igual durada mitjançant resolució del president executiu de l'Agència Valenciana del Turisme.
  
Les activitats a desenvolupar seran les següents:
  
Estudis de mercat, canals de distribució, tendències de mercat, col·laboració en activitats de promoció: famtrips (viatges de familiarització), road shows (activitats específiques de promoció), etcètera, informes sobre agents que treballen amb el sector turístic de la Comunitat Valenciana, així com relació directa amb l'empresariat turístic de la Comunitat Valenciana en l'organització d'aquelles activitats en les quals es requerisca suport de l'Agència Valenciana del Turisme
  
2. Requisits dels sol·licitants
  
Els candidats que vulguen participar en la concessió de la beca hauran de reunir els següents requisits:
  
- Titulació universitària o equivalent, reconeguda oficialment; preferentment llicenciats en Estadística, Ciències Econòmiques i Empresarials, Geografia, Sociologia, tècnics en Empreses i Activitats Turístiques i Formació Professional, Cicle Formatiu de Grau Superior, branca d'Hosteleria i Turisme.
  
- Experiència en l'elaboració d'estudis i anàlisi d'índole estadística econòmica preferentment en l'àmbit turístic.
  
- A més es valorarà l'experiència de treball en equips d'investigació, així com publicacions en revistes, congressos, etcètera.
  
- També es tindrà en consideració l'experiència en relacions públiques, així com organització i gestió d'esdeveniments.
  
- Coneixement parlat i escrit d'un idioma (anglés i/o francés i/o alemany).
  
Per a la beca en l'Àrea de Mercats i Comunicació resultarà imprescindible un elevat coneixement de l'anglés, tant parlat com escrit.
  
- Coneixements d'informàtica a nivell d'usuari (Windows, Word i Excel...).
  
- Tenir residència preferentment a la Comunitat Valenciana.
  
Els sol·licitants hauran de reunir els requisits i les condicions que s'assenyalen en la convocatòria al final del termini de presentació de les sol·licituds.
  
3. Dotació econòmica
  
La cobertura econòmica de les beques contempla una ajuda de fins a huit-cents quaranta-un euros i quaranta-dos cèntims (841,42) mensuals, dels quals es deduiran les corresponents retencions fiscals, a més de les assegurances que, si és el cas, calguen.
  
L'import global màxim destinat a finançar la beca de referència ascendeix a un total de vint mil cent noranta-quatre euros i huit cèntims, (20.194,08), corresponents al programa «Estudis i Difusió», subprograma «Beques de Formació» dels pressuposts de l'Agència Valenciana del Turisme per als exercicis 2002 i 2003.
  
Aquesta convocatòria i la concessió de les beques estan condicionades a la provisió de crèdit adequada i suficient en els pressupostos esmentats.
  
4. Termini de presentació de sol·licituds i formalització d'aquestes
  
El termini de presentació de sol·licituds serà de 15 dies hàbils a partir de la publicació d'aquesta resolució en el Diari Oficial de la Generalitat Valenciana.
  
Els candidats han de remetre les sol·licituds a l'Agència Valenciana del Turisme (a València, avinguda d'Aragó, 30, 8é, 46266) o als serveis territorials de Turisme d'Alacant (carrer de Churruca, 29, 1r, 03216 Alacant), Castelló (plaça de M.ª Agustina, 5, 12009 Castelló de la Plana) i València (plaça d'Alfons el Magnànim, 15, 2a, 46348 València) o a l'Oficina d'Administració Turística de Benidorm (avinguda de Joan Fuster Zaragoza, 3, edifici Aquarium II-1r, 03077 Benidorm).
  
Les sol·licituds que s'han de remetre, segons model que figura com annex I a aquesta resolució, hauran d'anar acompanyades de la següent documentació:
  
\*Fotocòpia del NIF.
  
\*Currículum vitae que expresse els estudis cursats i la trajectòria professional, acreditats com cal, mitjançant els corresponents certificats.
  
\*Una fotografia de format carnet.
  
5. Comissió avaluadora
  
S'estableix una comissió avaluadora que elaborarà les oportunes propostes d'adjudicació de la beca, en un termini de dos mesos des de la fi del termini de presentació de sol·licituds. Aquesta comissió avaluadora estarà formada per:
  
- President: el director de l'Àrea d'Administració
  
- Vocals: el cap del Servei d'Estudis i Planificació
  
El cap del Servei de Promoció
  
La cap de la Secció d'Estudis del Servei d'Estudis i Planificació
  
La cap del Servei de Relacions amb els turoperadors i agències de viatges
  
Un tècnic del Servei d'Estudis i Planificació, que actuarà com a secretari.
  
La comissió podrà convocar tots aquells candidats que considere oportú per a comprovar, a través d'una entrevista, els aspectes que estime d'interés, o realitzar les proves que considere necessàries.
  
La comissió podrà igualment declarar deserta totalment o parcialment l'adjudicació de les beques convocades.
  
6. Barem per a la concessió
  
Es considerarà l'experiència professional, en especial aquella relacionada amb equips d'investigació, currículum acadèmic, les publicacions en revistes, congressos, etcètera; idiomes, coneixements d'informàtica, així com els resultats de les entrevistes i/o proves que la comissió avaluadora realitze.
  
De tots els sol·licitants se seleccionaran dos becaris i dos suplents per beca per a cobrir les vacants que puguen produir-se.
  
Per a accedir a la condició de becari serà necessari que es dicte una resolució del president executiu de l'Agència Valenciana del Turisme en la qual es procedisca a la concessió de la beca al seu favor.
  
Ni la condició de becari ni la de suplent generarà en cap moment una relació laboral amb l'Agència Valenciana del Turisme i, per tant, no hi serà aplicable la legislació vigent per al personal laboral o funcionari de l'Agència Valenciana del Turisme.
  
Donades les característiques especials de les beques convocades, resulten incompatibles amb qualsevol altra beca per a activitat similar i amb qualsevol altra relació professional de serveis a l'Agència Valenciana del Turisme.
  
7. Obligacions dels beneficiaris
  
a) De forma genèrica els competeix acceptar i complir les normes establertes en les bases d'aquesta convocatòria i les que s'establisquen, si s'escau, en la resolució de concessió o en el conveni de desenvolupament de la beca, així com les instruccions que durant tot el període de vigència de la beca reben de l'Agència Valenciana del Turisme.
  
b) Començar a beneficiar-se de la beca dins el termini que s'assenyale i a desenvolupar la seua tasca sense que cap altre compromís, anterior o futur, impedisca o dificulte, durant el període de vigència d'aquella, el compliment ininterromput de les obligacions contretes.
  
c) Realitzar el treball objecte de la beca amb un nivell de dedicació satisfactori, sota la tutela del tutor que designe l'Agència Valenciana del Turisme, que serà la persona encarregada d'establir la jornada laboral del becari.
  
Així mateix, encara que el desenvolupament de la jornada tindrà lloc principalment en les instal·lacions de l'Agència Valenciana del Turisme en les d'un organisme col·laborador, la realització de certes tasques pot implicar el desplaçament temporal a qualsevol altra localitat requerida per les característiques especials del treball a realitzar.
  
d) Presentar a l'Agència Valenciana del Turisme, al final del període de pràctiques, una memòria de la feina realitzada. Els treballs que els becaris puguen realitzar durant el període de la beca, així com la memòria final, seran propietat de l'Agència Valenciana del Turisme, que es reserva el dret de la publicació i utilització.
  
8. Resolució de la concessió de les beques
  
El president executiu de l'Agència Valenciana del Turisme resoldrà la concessió de les beques, dins el termini de sis mesos comptador des de la publicació de la present convocatòria en el Diari Oficial de la Generalitat Valenciana, transcorregut aquest i davant la falta de resolució expressa s'entendran desestimades les sol·licituds.
  
Les sol·licituds la candidatura de les quals no haja estat acceptada, si ho desitgen podran retirar la seua documentació en l'Agència Valenciana del Turisme (avinguda d'Aragó, 30, 8a), en el termini de tres mesos a partir de l'endemà de la data de comunicació als aspirants. Passat el termini mencionat les documentacions seran destruïdes.
  
9. Revocació i rescissió
  
L'Agència Valenciana del Turisme, després de l'expedient previ instruït a aquest efecte, podrà revocar o interrompre el gaudi de la beca si hi concorre alguna de les següents causes:
  
a) Obtenció de l'ajuda sense reunir els requisits establerts en la convocatòria a través de falsedat en un document.
  
b) Incompliment de les obligacions contretes que figuren en el punt 7 d'aquesta convocatòria i de les que complementàriament s'establisquen en el conveni de desenvolupament de la beca, amb independència de les causes, si aquestes no són únicament i directament imputades a l'Agència Valenciana del Turisme.
  
Respecte d'això s'estableix un període de prova de tres mesos de durada, després del qual, el tutor avaluarà l'efectiu compliment per part del becari de les diferents tasques encarregades fins al moment, proposant la seua continuïtat en el gaudi de la beca o bé la seua revocació. En el segon cas, resta a criteri del cap del Servei d'Estudis i Planificació o de la cap del Servei de Relacions amb els turoperadors i agències de viatges l'execució o no de la suplència prevista.
  
c) No incorporar-se a la destinació en la data límit que s'haja fixat en el conveni, o per l'abandonament d'aquest durant el període de gaudi de la beca.
  
d) La no acceptació de la beca i la no presentació de la documentació original que se li puga sol·licitar per a la formalització de la beca en els terminis establerts.
  
e) Estar afectat per un dels supòsits d'incompatibilitat que estableix la Llei 53/1984, de 26 desembre, d'Incompatibilitats del Personal al Servei de les Administracions Públiques (Boletín Oficial del Estado de 4 de gener de 1985).
  
f) No signar el conveni de col·laboració per al desenvolupament de la beca.
  
El beneficiari, si s'escau, haurà de reintegrar les quantitats rebudes fins al moment de la revocació administrativa de l'atorgament de la beca.
  
10. Renúncia a la beca
  
Les persones interessades que hagen sigut seleccionades per a gaudir d'una beca podran renunciar-hi abans de la firma del conveni de desenvolupament.
  
Una vegada signat el conveni no s'admetrà la renúncia a la beca adjudicada, tret de causes justificades i lliurement apreciades per l'Agència Valenciana del Turisme. En aquests casos, l'Agència Valenciana del Turisme procedirà a la substitució dels becaris que hagen renunciat, d'acord amb la proposta de la comissió avaluadora.
  
Si es produeix la renúncia amb posterioritat a l'inici de la beca, l'Agència Valenciana del Turisme podrà o bé declarar extingida la beca o deferir-la per el període que reste a favor del primer becari suplent i en el seu defecte el segon, i se li pagarà únicament el pagament corresponent al període de pràctiques efectivament realitzat.
  
Contra aquesta resolució, definitiva en via administrativa, alternativament es podrà interposar un recurs potestatiu de reposició davant el president executiu de l'Agència Valenciana del Turisme, en el termini d'un mes, d'acord amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, d'acord amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa; i ambdós terminis d'interposició del recurs s'han de comptar des de l'endemà de la publicació d'aquesta resolució en el Diari Oficial de la Generalitat Valenciana.
  
Tot això sense perjudici que es puga exercitar qualsevol altre recurs que estime oportú.